### Beslutningstema

Økonomiudvalget orienteres om borgerrådgiverens beretning for 2023, hvorefter den sendes til orientering i Kommunalbestyrelsen.

### Historik

I henhold til § 6 i vedtægten for Tønder Kommunes borgerrådgiver, afgiver Borgerrådgiveren en årlig beretning til Økonomiudvalget, som efterfølgende sendes til Kommunalbestyrelsen til orientering.

### Sagsfremstilling

Det fremgår af vedtægten, at borgerrådgiveren i sin beretning redegør for sin virksomhed og påpeger eventuelle forhold, som ikke er tilfredsstillende i kommunens sagsbehandling og betjening.

Da borgerrådgiverfunktionen imidlertid har været vakant i en del af 2023, bærer beretningen også præg af dette.

* I forbindelse med den tidligere borgerrådgivers fratrædelse ultimo april 2023, er der foretaget en overordnet opgørelse over antallet og karakteren af henvendelser til den dato, som er indarbejdet i beretningen. Der er i perioden registreret 54 henvendelser.
* I vakanceperioden fra maj til medio september 2023 er der oplyst om muligheden for at henvende sig til hovedpostkassen/-telefonen og borgmestersekretæren i tilfælde af behov for rådgivning og/eller vejledning, eller ønske om decideret at klage. Der er ikke foretaget en opgørelse over antallet af henvendelser til borgerrådgiverfunktionen i denne periode.
* [adresse] nuværende borgerrådgiver tiltrådte stillingen pr. 15. september 2023, og har anvendt den første tid med at gøre sig bekendt med - og kendt i - organisation, samt præsentere sig for omverdenen. Der er i denne periode registreret 31 henvendelser.

Borgerrådgiveren har vurderet, at der på baggrund af den forholdsmæssig korte periode, hun har været ansat i 2023, samt antallet af henvendelser hun selv har behandlet i perioden, ikke er tilstrækkeligt grundlag til at komme med konklusioner eller anbefalinger til forvaltningen og Kommunalbestyrelsen.

Beretningen for 2023 skal ses i lyset af ovenstående. Den indeholder en præsentation af Tønder Kommunes nye Borgerrådgiver, samt de faktuelle oplysninger om antallet og karakteren af de henvendelser, som har været behandlet af borgerrådgiverfunktionen i løbet af 2023. Derudover er arbejdet med en ny registreringsmodel for henvendelser til funktionen beskrevet, samt det fremadrettede arbejde i borgerrådgiverfunktionen.

### Lovgrundlag

Vedtægt for Tønder Kommunes borgerrådgiver.

### Indstilling Borgmesteren indstiller,

|  |  |
| --- | --- |
| at | beretningen for 2023 tages til efterretning, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. maj 2024, pkt. 3:

Indstillingen anbefales.

### Beslutning

Beretningen taget til efterretning.